google/wiki40b huggingface dataset:
Ingvar Bøhn

Bakgrunn

Han var av bondeslekt, men faren var lensmann og han fikk anledning til å gå på Hartvig Nissens skole der han tok examen artium i 1856. Han begynte å studere, men hadde dårlig helse og var mye syk. Først i 1867 tok han teologisk embetseksamen. 
I 1885 ble han angivelig helbredet ved bønn og håndspåleggelse av snekker Andersen i Kristiania. Han var disippel av den svenske Fredrik August Boltzius, som var en kjent helbreder på den tiden. To år senere gav Bøhn ut boka Om underfulde helbredelser hvor han skriver mye om Boltzius og hans virksomhet.

Pedagog

I studietida hadde Bøhn blitt kjent med Christopher Bruun og vinteren 1868–69 var han lærer hos Bruun, som på den tiden hadde folkehøgskole på Sel i Gudbrandsdalen. Året etter startet han folkehøgskole i hjembygda Ullensaker og var lærer der i tre år. Fra 1874 til 1877 var han lærer på Hardanger Folkehøgskule hos Johannes Helleland, og fra 1877 var han atter lærer hos Brun på Vonheim i Gausdal.  De tre siste årene skolen ble drevet (1893–1896) var han også skolestyrer. I denne perioden var dessuten Christopher Bruun, Kristofer Janson, Matias Skard og Frits Hansen lærere. Deretter var han sogneprest i Vestnes i Romsdal til 1908. Som pensjonist bodde han på Lillehammer og i Gausdal. 
Han var den første som gav ut en nynorsk sangbok. Det er et lite, nesten ukjent hefte med nynorske sanger som ble utgitt allerede i 1869, men det er den reviderte utgaven, Norske Visor aat Skulom fra 1871 som er best kjent.
I dag huskes han for melodien til folkevisa «Bendik og Årolilja», kanskje også for «Nordmanns-song» («I djupe dalar og grøne lider»).
Brück

Brück, iblant  kalt Brück (Mark), Brück in der Mark, er en småby i østre Tyskland, beliggende i Landkreis Potsdam-Mittelmark i forbundslandet Brandenburg, omkring 50 kilometer sørvest for Berlin. Byen har 3 692 innbyggere (2012). Den er administrativt sete for kommunalforbundet Amt Brück, hvortil også hører kommunene Borkheide, Borkwalde, Golzow, Linthe og Planebruch.

Geografi

Brück ligger mellom de større nabobyene Beelitz og Bad Belzig, i grenseområdet mellom høyplatåene Fläming og Zauche. Byen er oppbygd omkring en vei og har et smalt og langstrakt bybilde. Bydelene Gömnigk og Trebitz ligger ved elven Plane.

Administrativ inndeling

Foruten selve Brück utgjør landsbyene Baitz og Neuendorf administrative kommunedeler (Ortsteile) i kommunen.
River Rouge kraftverk

River Rouge kraftverk er et varmekraftverk i Wayne County, delstaten Michigan i det østlig-sentrale USA. Det har en installert produksjonskapasitet på 933 MW, fordelt på 3 blokker / turbiner. Operatør er Detroit Edison Co.
Anlegget ble bygget ut i årene 1956–1958. Brenselkilden er kull, biomasse og naturgass. 
I 2006 hadde hele anlegget utslipp på 3,0941 millioner tonn CO2.
Paracupta

Utseende

Ganske store (ca. 25-40 millimeter), avlange, metallisk fargede praktbiller. Pronotum har en dyp midtfure, dekkvingene brede, opphøyde lengderibber. Dekkvingene er sagtakkede i spissen.

Levevis

Som hos de fleste andre praktbiller utvikler larvene seg i død ved.

Utbredelse

Slekten er utbredt i Australia, Oseania og Sørøst-Asia.
EasyPeasy

Historie

EasyPeasy ble startet av Jon Ramvi i desember 2007. Det startet som et skript som modifiserte en vanlig Ubuntu-installasjon til å støtte maskiner i Asus EEE-serien. I juni 2008 ble prosjektet utvidet til å være en egen Linux-distribusjon og Ubuntu Eee 8.04 ble sluppet. 5. september fulgte versjon 8.04.1. Den tok i bruk en ny Linux-kjerne, og ble levert med et nytt brukergrensesnitt (Netbook Remix) og Flash 10.
EasyPeasy har blitt lastet ned over 1 million ganger fra hovedkilden. I tillegg er operativsystemet lastet ned fra Bittorrent og andre kilder.

Varemerkeproblemer

10. september 2008 klaget Canonical på prosjektets bruk av deres merkenavn Ubuntu. Videre krenket URL-en og logoen Canonicals rettigheter. Det ble deretter kunngjort at Ubuntu Eee skulle skifte navn til ION, men dette navnet kunne heller ikke brukes fordi det var et uregistrert varemerke. Navnet ble til slutt EasyPeasy, og første versjon under dette navnet ble sluppet 5. januar 2009.
Kaffekanne

Kaffekanne er en kanne for servering av kaffe. Kaffekanner har tut og lokk. De kan være laget av metall, glass eller keramikk. Metallkannene har ofte hank eller skaft av et varmeisolerende materiale som tre eller bein. Kaffekanner er ofte pæreformet eller sylinderformet, men det finnes en rekke kaffekanner som avviker fra disse hovedformene. Det kan noen ganger være vanskelig å skille mellom kaffekanner, tekanner og sjokoladekanner. En hovedregel er at kaffekanner har rundt tverrsnitt, at høyden er større enn diameteren og at de har en forholdsvis lang tut som sitter et stykke ned på korpus.
I Norge kommer kaffen på 1600-tallet, men den var dyr og forbeholdt velstående borgere. I disse miljøene finner vi kaffekanner i bruk på 1700-tallet, men i brede lag av befolkningen blir kaffen først vanlig som hverdagsdrikk omkring 1840-50-årene, og mange steder enda senere. Til hverdags har nok kaffen i de fleste hjem blitt servert direkte fra kjelen. Kaffekannen har vært brukt mer til selskap og fest og ellers ofte stått fremme til stas i stuen.
Se også:kaffe, kaffekjele, tekanne og sjokoladekanne.
Statens lærerhøgskole i forming, Blaker

Statens lærerhøgskole i forming, Blaker var en høgskole for formingslærerutdanning, etablert i
Sørum i 1917 under navnet Statens husflidskole, Blaker. Skolen ble i 1994 fusjonert inn i Høgskolen i Akershus.
Skolen var opprinnelig en fagutdanning i håndverk og husflid. En egen linje for lærerutdanning kom i 1934. Skolen fikk navnet Statens lærerskole i forming, Blaker i 1966, deretter navnet Statens lærerhøgskole i forming, Blaker fra 1984.
Jeg elsker den gamle, den vaklende rønne

«Jeg elsker den gamle, den vaklende rønne» er en gammel dansk folkelig vise. Rundt 1920 ble den bearbeidet av Olfert Jespersen og denne versjonen ble populær etter at revyprimadonna Liva Weel tok den opp på sitt repertoar. Visa er også blitt spredt gjennom skillingstrykk. Alf Prøysen presenterte den i sin visespalte i «Magasinet for alle» i 1956.

Teksten

1.Jeg elsker den gamle, den vaklende rønne

det kjærlige hjem som min barndom meg bød,

der lærte jeg fra jeg begynte å skjønne

at nøysomhet krydrer den fattiges brød.
2.Der vokste jeg opp, og den fattige rønne,

var meg et palass, der var glede og ro,

jeg plukket ved sommer det frodige grønne,

og plantet det i vårt hjemlige bo.
3.Min fattige moder meg skremte og hygget,

jeg var hennes rikdom jeg var hennes skatt,

hun sørget med meg hver gang sorgene trykket

jeg var hennes glede ved dag og ved natt.
4.Hun kjempede for meg så trofast og stille,

vi varmet hinannen når vinden var streng.

Hun talte til meg bare ordene milde,

tok med meg ved sommer på mark og i eng.
5.Og alt hva seg rørte i verden der ute,

vårt hjem var det samme, den fattige vrå,

vi tittede ut av den solbrente rute

og følte oss rike, skjønt vi var så små.
6.Om dagen hun slet, for om aftenen at bringe

meg frukten av slitet, så satt vi og sang,

og sangen svang seg på englenes vinge

jeg husker de sanger så mangen gang.
7.Og siden når sorgene ville meg nage,

fløy tanken om trøst til mitt fattige hjem,

thi hver gang jeg tenkte min barndom tilbake

så minnes jeg hjemmet, det går ei av glem.
8.Jeg elsker dets stråtak, med moset det grønne

dets klinede vegge, dets vinduer små,

jeg elsker den gamle, den vaklende rønne,

men det kan I andre slett ikke forstå.
Stormo

Stormo (Stormoen) er et sted og en grunnkrets i Lenvik kommune, Troms. Grenda ligger på en haug innerst i Laksfjorden på Senja, ca. 5 km sørøst for Silsand. Like nedenfor Stormoen passerer fylkesvei 860. Ved Sjøfossen, 300 meter nordover, ligger veikrysset hvor Fv 227 tar av fra fylkesvei 860 østover mot Vågan og Russevåg. Fra Jonsgård, 300 meter sør for Stormoen, går en kommunal vei vestover mot bygdene Bryggerhaug og Torsmoen i Tranøy kommune.
Medisinsk teknologi

Medisinsk teknologi omfatter teknologi og vitenskap som kan brukes for å fremme bedre helse. WHO definerer det som «bruken av organisert kunnskap og ferdighet i form av apparater, medisiner, vaksiner, prosedyrer og systemer utviklet for å løse et helseproblem og forbedre livskvalitet». Det finnes mer enn 500 000 medisinske hjelpemidler man kan bruke på sykehus, helsestasjoner eller private hjem. Teknologien omfatter hverdagslige ting som plaster, sprøytespisser, enganghshanseker, briller, rullestoler, graviditetstester eller høreapparater. Den omfatter også MR-maskiner, CRISPR eller pacemakers.
I Norge har robortassistert kirurgi vært et satsingsfelt ettersom det kan gjøre det prinsipielt mulig for en kirurg i Tromsø å operere pasienter i Hammerfest. I 2016 var over 1000 inngrep gjort ved hjelp av robot.

Medisinsk tekonologi som studium

Medisinsk tekonologi var et tverrfaglig statsingsområde ved NTNU fra 1999 til 2013. Medisinsk teknologi finnes (pr 2019) som studium blant annet ved Universitet i Bergen, ved universitetet i Oslo , ved Oslomet  og ved NTNU . Studiet i Bergen gir kunnskap innen fysikk, kjemi, matematikk, datateknologi, anatomi, og studentene har egen linjeforening kalt "Curie".

Etiske utfordringer

Ny medisinsk teknologi kan redde liv, men etiske, økonomiske eller politiske hensyn kan gjøre det problematisk å ta ny teknologi i bruk for fort, eller i det hele tatt. Et dominerende dilemma gjelder hvordan vi skal finne balansen mellom nytte- og plikthensyn. Teknologi som er nyttig bør tas i bruk, mens pliktetiske prinsipper, som at man ikke skal skade, eller at tilgang til   en offentlig tjeneste skal være lik for alle, kan veie tyngre enn nytten. Pasientens interesser og samfunnshensyn kan også spille inn. I 2017 skapte legemidlet Spinraza politisk debatt i Norge fordi det var den eneste medisinen mot spinal muskelatrosfi , men èn dose kunne koste opp mot 1 million kroner. Stramme budsjetter fører til at så dyre medisiner går ut over andre pasientgrupper, og blir et etisk, politisk og økonomisk dilemma.
Sorus

Sorus (flertall sori, av gresk soros - urne, sarg) er samlinger av sporangia, «sporehoper», som hos fertile bregner kan ses som synlige strukturer på undersiden av bladflikene. Flere sporangia kan være omgitt av en beskyttende membran (et slør kalt indusium). Hos noen bregner er hvert sporangium omgitt av celler (annulus) med spesielle veggfortykninger rundt seg. Når sporangiene modnes vil annulus krympe slik at sporangieveggen sprekker, åpnes eksplosivt, og sporene spres ved å skytes ut.
Sorus brukes også om det reproduktive området på thallus hos noen alger, for eksempel i tareslekten Laminaria. Sorus kan også brukes om de sporeproduserende strukturene hos noen sopper.
Rudolf Kristian Andresen

Utmerkelser

Andresen mottok St. Olavsmedaljen med ekegren  og Deltakermedaljen.
Resistencia

Resistencia er delstatshovedstad i provinsen Chaco nord i Argentina. Byen ligger ved en sideelv til elva Paraná. Byen har en befolkning på om lag 230 000 (1991).

Historie

Området ble første bosatt av jesuitter i det 17. århundre under navnet San Fernando del Río Negro. Denne bosetningen ble forlatt om lag hundre år senere. Under Argentinas krig mot Paraguay (1864–1870), ble plassen re-etablert som en militær forpost. Byen fikk navnet Resistencia i 1876.
Niederkirchnerstrasse

Niederkirchnerstrasse, (tysk: Niederkirchnerstraße), oppkalt etter Käthe Niederkirchner, kommunist og motstandskjemper mot nasjonalsosialistene, er en gate i Berlin som løper fra Wilhelmstrasse i øst til Stresemannstrasse i vest. Den ligger på grensen mellom bydelene Mitte og Friedrichshain-Kreuzberg.
Gaten ble anlagt i 1891 og ble opprinnelig gitt navn etter prins Albrekt av Preussen, sønn av Fredrik Vilhelm III som eide Prinz-Albrecht-Palais på hjørne av denne gaten og Wilhelmstrasse.
Den er kjent for at bygningene som huset Reichssicherheitshauptamt, Sicherheitsdienst, Gestapo og SS i det nasjonalsosialistiske Tyskland lå her. Gestapos hovedkontor i nr. 8 var opprinnelig en kunsthåndverksskole, bygget i fem etasjer i lys sandstein fra århundreskiftet. Gestapo overtok bygningen etter maktovertakelsen i 1933 og bygget den om, blant annet med 38 celler i første etasje, og resten til kontorer og avhørsrom.
Bygningene som huset disse organisasjonene ble ødelagt under den allierte bombingen i 1945. På tomten etter disse er i dag minnestedet Topographie des Terrors.
Fordi gaten utgjorde grensen mellom to bydeler, ble den etter andre verdenskrig også grense mellom den amerikanske, og sovjetiske sektoren av Berlin, senere Vest- og Øst-Berlin. Gategrunnen var en del av østsektoren.
I 1951 ble gaten gitt sitt nåværende navn til minne om Käthe Niederkirchner (1909–1944) som var en del av del av den kommunistiske motstanden mot nasjonalsosialistene og døde i konsentrasjonsleiren Ravensbrück.
I årene 1961 til 1989 gikk Berlinmuren langs gatens sørlige kant, og deler av denne er bevart langs gatens østlige løp.
På hjørnet mot Leipziger Strasse ligger bygningen som huset den prøyssiske landdagen i årene 1899 til 1933. Siden 29. april 1993 er bygningen blitt brukt til å huse Berlins parlament.
Ziyang (Yiyang)

Ziyang (kinesisk: 资阳区; pinyin: Zīyáng Qū ) er et bydistrikt i byprefekturet Yiyang i provinsen Hunan i Folkerepublikken Kina.
Det har et areal på 572 km² og teller 400.000 innbyggere (2003).
Ubuntu Studio

Kjerne

Kjernen for Ubuntu Studio har fått lav-latens modifikasjoner for intensiv lyd-, video- eller grafikk-arbeid.

Utgivelsessyklus

Ny versjon lanseres hvert halvår, med versjonsnummer og kodenavn som tilsvarer den versjonen av Ubuntu den aktuelle utgivelsen er basert på. Den kommende versjon 12.10, Quantal Quetsal, foreligger i betaversjon per september 2012. Spesielt interesserte kan studere denne nærmere og eventuelt teste den selv, men betaversjoner anbefales ikke til ordinær bruk, da de ikke er ferdige, og kan inneholde fatale feil.

Installasjon

Ubuntu Studio ble tidligere installert gjennom et tekstgrensesnitt. Fra og med 12.04 Precise Pangolin blir Ubuntu studio distribuert i form av en ISO-fil som Live-dvd, på samme måte som Ubuntu. Dette innbærer bl.a. at systemet kan startes direkte fra platen og prøves før installasjon, som gjøres med et grafisk brukergrensesnitt. Distribusjonen er for stor til å passe på CD, og blir derfor vanligvis installert fra en DVD eller fra en Minnepenn.

Medfølgende programmer

Nedenfor listes det opp et utvalg av programmer som følger med nåværende versjon eller tidligere versjoner av Ubuntu Studio. Listen er ikke uttømmende, det varierer fra versjon til versjon hvilke programmer produsenten sender med. For en fullstendig oversikt henvises til Ubuntu Studios webside.
Muchuan

Muchuan (kinesisk: 沐川县; pinyin: Mùchuān Xiàn) er et fylke i provinsen Sichuan i Folkerepublikken Kina. Det ligger innen byprefekturet Leshan.
I 1999 hadde fylket et folketall på 254 234 innbyggere.

Samferdsel

Kinas riksvei 213 løper gjennom området. Den begynner i Lanzhou i Gansu og fører via Chengdu og Kunming til byen Mohan ved grenseovergangen til Laos.
Tsuruga kraftverk

Tsuruga kraftverk er et varmekraftverk i Japan, og ligger i prefekturet Fukui. Installert produksjonseffekt er 21200 MW, fordelt på 3 like store blokker. Operatør er Hokuriku Electric Power Co Ltd.
Anlegget ble utbygd omkring årene 1991–2000. Brenselkilden er kull. Teknologien er levert av Toshiba.
Brunbåndet seljefly

Utseende

Et middelsstort (vingespenn 34 – 39 mm), grått nattfly. Forvingen er lysgrå med mer eller mindre rødbrunt midtfelt og en nesten rett, skrå bølgelinje langs vingens ytterkant. Nyre- og ringmerkene er lyse, ofte lite tydelige. Bakvingen er grå.

Levevis

Denne arten finnes helst i åpne områder, som lyngheier og områder med spredte trær. Larvene lever på ulike løvtrær, busker og urter, blant andre bjørk, selje og landøyda (Senecio jacobaea). De voksne sommerfuglene flyr i april – mai.

Utbredelse

Den er utbredt i Europa. I Norge finnes den i de sørligste landsdelene nordover til det sørlige Hedmark og Rogaland.
Veltepetter

Veltepetter er en sykkel, hvor det spesielle er det store forhjulet (1,5 diameter) er langt større enn bakhjulet. Pedalene er monteret direkte på forhjulet, og sykkelen har har derfor ikke kjedetrekk. Setet er plassert  over det høye forhjulet og det gjør det til et kunststykke å komme opp på sykkelen. Navnet henspiller ikke på at det kan være lett å velte med sykkelen, men er en omskrivning av det franske velocipede. 
Veltepetter regnes også som den aller eldste sykkelen. 
Veltepetteren var den dominerende sykkeltype på 1800-tallet men den ble fra ca. 1890 avløst av dagens sykkeltyper som har holdt seg stort sett uforandret fra de kom på banen..
I Norge foregikk de første sykkelritt på en bane som i dag er Billingstadsletta, også på Majorstuen (Frognerbanen) og Bygdøy (Kongskogen) var det sykkelbane.
Vanligvis demonstrerer Folkemuseet på Bygdøy veltepetter hver søndag, sommeren igjennom.
Bako (Ambient Afro-Beat)

Bako (Ambient Afro-Beat) er et musikkalbum med Kouame Sereba og Erik Wøllo, utgitt i 2010.
Exocentrini

Utseende

Små til middelsstore, brunlige til brunsvarte trebukker med lange antenner, disse ofte med lange, tynne hår. Pronotum er uten tenner på sidene.

Utbredelse

Gruppen er utbredt i Afrika og Sørøst-Asia.
Tamati Williams

Landslaget

Han ble tatt ut i New Zealands tropp til FIFA Confederations Cup 2017 i Russland.
Rødhalslavspinner

Utseende

Rødhalslavspinner  er sjelden i Norge. Den  er brunlig- svartgrå. Fremerste del av brystet er rødorange.  Bakkroppen er også brunlig- svartgrå, men gulorange bakerst. Vingene holdes taklagt bakover kroppen i hvile og den bretter eller «ruller» vingene rundt kroppen som en spole når den hviler.  Vingespennet er mellom 27 og  37 millimeter.
Lavspinnere kan forveksles med flere andre småsommerfugler, kanskje særlig en vikler eller en liten måler.  Men de kan skilles fra disse på de to duftkjertlene hunnene har like ved eggleggingsåpningen, helt bakerst på bakkroppen. Lavspinnere har også et høreorgan (Tympanalorgan) på siden av brystet (metathorax). 
Larvene er tynt behåret med mørke hår. Hårene er arrangert i dusker på hvert ledd. Disse danner rekker av hårdusker bakover kroppen.  Larvens kropp har noen røde flekker på ryggen og på siden, på hvert ledd.  Utvokst blir den ca. 3-4 centimeter lang.

Levevis

Rødhalslavspinner finnes helst i løvskog, men kan finnes i barskog, eller i blandet skog.  Den finnes først og fremst på steder med mye lav, ofte vil det si gammel og noe fuktig skog.   Flygetiden er i juni og juli og den er aktiv både dag og natt.  
Hunnen legger egg i barksprekker og greiner med mye lav, eggene legges i små grupper.
Larvene lever på ulike lav, på stammer og greiner på trær.  Larven er utvokst om høsten.  Rødhalslavspinner tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er ofte radikalt forskjellige fra de  voksne, både i levevis og i kroppsbygning.  Mellom larvestadiet og det voksne stadiet er et puppestadium, en hvileperiode, der bjørnespinnerens indre og ytre organer endres. I hvilestadiet ligger puppen i en kokong larven har spunnet. Puppestadiet tilbringes ofte i en barksprekk eller lignende. Kokongen er ofte delvis gjennomskinnelig spunnet og består også ofte av noe av larvens hårbekledning.  Den overvintrer i puppestadiet og klekkes til våren.  Puppen klekkes etter noen uker.

Utbredelse

Rødhalslavspinner er utbredt i det sydlige og sentrale Europa og den vestlige delen av Asia.
Finnes på noen få lokaliteter i sørøstlige Norge langs kysten fra Kristiansand.  Finnes i det sydlige Sverige, Danmark og Finland.

Navnet

Det latinske navnet Atolmis betyr den som er feig, av gresk atolmia, som er feighet.  Navnet rubricollis betyr med rød hals.   På svensk heter den Rödhalsad lavspinnare, på engelsk Red-necked Footman.
Container (transport)

Container, på norsk også konteiner, er en mye brukt lastbærer og de mest brukte typene er iso-, cen- og flycontainere. Det finnes også avfallscontainere. Containerens store fordel er at den kan lastes før transport, losses etter transport og at den kan leveres fra dør til dør uten komplisert logistikk. Den leveres med bl.a løftebeslag for å forenkle håndteringen slik at den fort kan hukes på en kran.

Isocontainere

Isocontainerne fikk navn etter standardiseringsorganisasjonen ISO (International Organization for Standardization).

Isocontainere kommer i 4 grupper (aa,bb,cc og d) med 2 undergrupper (a/b/c/d og ax/bx/cx/dx). De mest brukte containerstørrelsene i transportsammenheng er teucontainere. Teu er en forkortelse for twenty equelant unit. Teu angir lengden på containeren i fot, 20 fot som tilsvarer størrelsene 1cc, 1c og 1cx containerene (se tabell under).
C-containerene blir vanligvis brukt som et fellesmål for antall containere i en forsendelse. De andre størrelsene regnes vanligvis om til denne størrelsen. A-containeren blir da 2 teu (40 fot), B 1,5 teu (30 fot), C tilsvarer 1 teu (20 fot) og D blir 0,5 teu (10 fot). 1 A-container eller kombinasjoner med 2 C-containere, 1 D- og 1 B-container eller fire D-containere vil ha samme lengde.
Disse målene er hensiktsmessige siden man enkelt kan flytte og kombinere en eller flere containere på f.eks et vogntog eller en jernbanevogn (men isocontainere brukes hovedsakelig på containerskip).
Isocontainernes svakhet er at de er litt for smale til å romme tre Europaller i bredden. Grunnen til dette er at de opprinnelig ble standardisert etter maksimal lastebilbredde i USA i 1967 (2438 mm). De er likevel mye brukt i skipsfarten. På f.eks lastebiler med en vanlig bredde på 2,55 meter brukes for det meste cencontainere. Disse blir omtalt lenger ned.

Cencontainere

Cencontainerne ble utviklet på grunn av at bredden på isocontainerne sammenfalt dårlig med bredden på pallene og lastebilene i Europa. Som nevnt over ble isocontaineren for smal til å få tre europaller i bredden.

Et mer brukt navn på cencontainere er vekselsbeholdere og de har stor utbredelse innenfor landtransport. De kommer med en standard bredde på 2,5 meter og i lengdene 7,15, 7,45, 7,82, 12,2 og 13,6 meter og høydene 2,67, 2,72 og 2,7 meter.

Den mest brukte cencontainerlengden er 7,45 meter.

Et eksempel på en bruker av cencontaineren er Posten, som bruker disse containerene både på tog og på vogntogene sine.

Flycontainere

Flycontainerene er containere spesielt tilpasset fly og brukes for å redusere flyets ledetid. Fordelen med disse containerne er at flyets last kan pakkes på forhånd og lastes rett ombord på flyet. Man sparer tid (og penger)
Melhusfestivalen

Melhusfestivalen er en festival som arrangeres av Melhus idrettslag i slutten av august hvert år. Festivalen ble arrangert første gang i 1974, da som laksefestival. Festivalen skiftet navn til sitt nåværende i 1980. Festivalen ble opprinnelig arrangert i Melhus sentrum, men ble senere flyttet til Melhus idrettslags anlegg i Gruva. I 2010 vil festivalen igjen bli arrangert i Melhus sentrum. På festivalen er det årlig blant annet tivoli. I 2009 endte festivalen med et underskudd på 58 700 kr, for første gang i festivalens historie.

Melhusfestivalen 2010

Festivalen blir i 2010 arrangert over en uke, fremfor en helg. Festivalen vil bli arrangert 20. – 29. august.